作者:羅隱
標題:大樑見喬詡
內容:湘水春浮岸，淮燈夜滿橋。六年悲梗斷，兩地各萍漂。刀筆依三事，篇章奏珥貂。跡卑甘汩沒，名散稱逍遙。好寺松為徑，空江桂作橈。野香花伴落，缸暖酒和燒。晉沼尋遊鳳，秦冠竟歎鴞。骨凡雞犬薄，魂斷蕙蘭招。悵望添燕管，蹉跎厭魯瓢。敗桐方委爨，冤匣正沖霄。戰代安釐國，封崇孝景朝。千年非有限，一醉解無聊。漏永燈花暗，爐紅雪片銷。久遊家共遠，相對鬢俱凋。運命從難合，光陰奈不饒。到頭蓑笠契，兩信釣魚潮。